
A   V   I   Z

asupra proiectului de Lege privind pensiile facultative
 
În conformitate cu prevederile art. 95 şi 115 din Regulamentul Camerei Deputaţilor, republicat,  Comisia pentru politică economică, reformă şi privatizare a fost sesizată, spre dezbatere şi avizare, în procedură de urgenţă, cu proiectul de Lege privind pensiile facultative, Camera Deputaţilor fiind Cameră decizională, trimisă cu adresa nr. P.L.x 53 din 15 februarie 2006, înregistrată  sub nr.21/35 din 16.02.2006.

Potrivit prevederilor art. 61 din Regulamentul Camerei Deputaţilor, membrii Comisiei au examinat proiectul de lege în şedinţa din 28 februarie 2006.


Proiectul de Lege are ca obiect de reglementare crearea cadrului juridic pentru înscrierea la sistemul pensiilor facultative a oricărui participant care doreşte. Faţă de prevederile Legii 249/2004 privind pensiile ocupaţionale, actualul proiect prevede câteva elemente noi: extinderea sferei de cuprindere a participanţilor, necondiţionat de decizia angajatorului, a sindicatelor sau a reprezentanţilor salarianţilor; extinderea sferei administratorilor de fonduri de pensii şi la alte societăţi decât cele de pensii; redefinirea claselor şi plafoanelor de investire în vederea eliminării barierelor din calea liberei circulaţii a capitalurilor; scutirea de impozit a investiţiilor fondului de pensii pe întreaga perioadă de acumulare; respectarea principiului egalităţii de tratament în ceea ce priveşte posibilitatea de a beneficia de pensia facultativă la 60 de ani, atât bărbaţii cât şi femeile. 

Proiectul de lege transpune prevederile  Directivei Consiliului nr.98/49/EC din 29.06.1998 privind protejarea drepturilor de pensie suplimentară a persoanelor angajate sau a lucrătorilor independenţi care se deplasează  în Comunitatea Europeană; art.15,16 şi 17 din Directiva nr.85/611/CEE privind dispoziţiile legale şi administrative cu privire la anumite organisme de plasament colectiv în valori mobiliare; Directiva Parlamentului European şi  a Consiliului nr.2003/41/CE privind activităţile şi supravegherea instituţiilor pentru furnizarea de pensii ocupaţionale.

Proiectul de Lege a fost adoptat de Senat în şedinţa din data de 9 februarie 2006.

În urma dezbaterilor, membrii Comisiei pentru politică economică, reformă şi privatizare au hotărât, cu unanimitate de voturi, avizarea favorabilă a proiectului de Lege, în forma adoptată de Senat.   

În raport de obiectul şi conţinutul său, proiectul de Lege face parte din categoria legilor organice.

                PREŞEDINTE,


     Mihai Tudose

         SECRETAR






    Vasile Cosmin Nicula





                                                                     Experţi,

                                                                                                                                                   Graziella Segărceanu

